b'\n_START_ARTICLE_\nSpr\xc3\xa5kteigen\n_START_PARAGRAPH_\nSpr\xc3\xa5kteigen (tidligere kjent som Spr\xc3\xa5kr\xc3\xb8ret og Spr\xc3\xa5k\xc3\xb8ret) er et norsk radioprogram om det norske spr\xc3\xa5k som har g\xc3\xa5tt p\xc3\xa5 NRK Radio siden 1974. Programmet best\xc3\xa5r hovedsakelig av intervjuer, reportasjer og sp\xc3\xb8rsm\xc3\xa5l fra lytterne om norsk spr\xc3\xa5k. Det tar ofte for seg tema som ordhistorie (etymologi), spr\xc3\xa5klig p\xc3\xa5virkning av norsk, normering p\xc3\xa5 bokm\xc3\xa5l eller nynorsk samt stedsnavn og personnavn. Programmet varer en halv time og sendes p\xc3\xa5 P2 p\xc3\xa5 s\xc3\xb8ndag formiddager.   _NEWLINE_Spr\xc3\xa5kteigen har g\xc3\xa5tt igjennom flere endringer. Det startet under navnet Spr\xc3\xa5kr\xc3\xb8ret med Olav Vesaas og Finn-Erik Vinje som programledere. Vinje var spr\xc3\xa5kkonsulent for NRK, og fast deltager i programmet i perioden 1974\xe2\x80\x931989, sammen med Frank Nordli som overtok for Vesaas. Deretter kom Spr\xc3\xa5k\xc3\xb8ret med Einar Bjorvatn og Sylfest Lomheim. Lomheim var professor ved UiA og tidligere direkt\xc3\xb8r i Spr\xc3\xa5kr\xc3\xa5det. I 1993 skiftet programmet navn til Spr\xc3\xa5kteigen. Mellom 2005 og 2009 var Randi Lillealtern programleder, og Ann Jones hadde rollen 2011-2016. Deretter overtok Torunn Myhre som programleder. Sylfest Lomheim bidrar i de fleste sendingene hvor han svarer p\xc3\xa5 spr\xc3\xa5ksp\xc3\xb8rsm\xc3\xa5l fra lytterne. _NEWLINE_Programmet sendes ogs\xc3\xa5 som podkast._NEWLINE_Spr\xc3\xa5kteigen hadde et lyttertall p\xc3\xa5 27 000 i 2015, noe som gav programmet en andel p\xc3\xa5 5\xc2\xa0%.'